મુખ્યપ્રધાન વિજય રૂપાણીએ રાજ્ય સરકારની નવમી ચિંતન શિબિરનું સમાપન કરાવતા સૌ અધિકારીઓને પીપલ્સ પરસેપ્શન બદલવાની માનસિકતા અપનાવવા આહવાન કર્યું છે. ગુડ ગર્વનન્સ માટેની પહેલી શરત સરકારની ઇમેજ જનમાનસમાં પારદર્શી સંવેદનશીલ સરકારની હોય તે આવશ્યક છે. આ સંદર્ભમાં વિજયભાઈએ ગાંધીજી, સરદારસાહેબ અને નરેન્દ્રભાઇ મોદીના ગુજરાતને સાત્વિકતા શુદ્ધતાના ભાવ સાથે પ્રજા કલ્યાણની ભાવનાથી દિવ્ય ભવ્ય ગુજરાતના નિર્માણ માટે પ્રેરણા આપી હતી.મુખ્યપ્રધાને કહ્યું કે આપણા સૌનું લક્ષ્ય દંગામુક્ત, બેકારીમુક્ત, ઝૂંપડપટ્ટીમુક્ત, ગરીબીમુક્ત, કુપોષણમુક્ત, સ્ત્રીભૃણ હત્યામુકત, અંધારામુક્ત, બાળમજૂરીમુક્ત, પ્રદૂષણમુક્ત, ગુંડાગીરીમુક્ત અને છેવાડાના માનવીના કલ્યાણયુક્ત ગુજરાત બને તે છે. ‘સર્વસુખી તો સુખી આપણે’ નો કર્મયોગ ભાવ જ ટીમ ગુજરાતની શક્તિ બનશે. મુખ્યપ્રધાને આ ચિંતન શિબિરનું વિચાર મંથન અમૃત ગુજરાતના ભાવિ વિકાસનો રોડ મેપ કંડારશે તેવો વિશ્વાસ દર્શાવ્યો હતો.